Einer allen vnde jslyken, de dussen mynen open vorsegelden breff seen, horen effte lesen, so bekenne jk Erik Tursen, ritter vnde houetman vpp Wiborch, vnde besundergen vor de ersamen borgermester vnde ratmanne der stat Reval, dat jk vulmechtich vnde mundich gemaket hebbe dussen breffbowisser Petter Matszen mit rechte an to langende Reynolt Puluermaker van myner wegen na vtwysynge des erszamen rades ordels breff to Wiborch, de dat recht gesetten vnde gefunden hebben vmme de vnerlyke daet, de de vorbenomede Reynolt by der krone van Sweden vnde my gedan hefft. Worvmme is myne fruntlyke bede, gy willen dussen vorbenomeden Petter Matsen behulpplyk wesen van mynent wegen so vele also des recht is, so dat jk myn recht forder nicht soken darff; vor schulde jk alle tit jm sulken offte grotteren, wor my des geboren mach. Gescreuen vpp Wyborch vpp sunte Lutcien dach jnt jar ix.